題王敬仲野亭
作者：戴表元
朝代：宋

paragraphs: 王家野亭蒼翠邊，秋山萬疊相鉤連。
披衣曉霽伴雲坐，散髮夜凉須月眠。
主人清豪亦好客，常有車蓋來翩翩。
門閒無煩鶴通謁，酒散有時風掃筵。
問君生涯幾何許，笑指渺漠滄洲烟。
朱門千礎扃嬋娟，豪絃急管爭喧妍。
何曾一日能免俗，稍來對談心爽然。
古人去遠吾不識，今日汩沒難爲賢。
長公高談少公和，魯山伯鸞相後先。
名成但恐累隠趣，莫遣妙語人間傳。